b'\n_START_ARTICLE_\nVarsovan laulu\n_START_SECTION_\nTaustaa\n_START_PARAGRAPH_\nMatti Kassila on muistelmissaan kertonut, ett\xc3\xa4 t\xc3\xa4m\xc3\xa4n h\xc3\xa4nen itsens\xc3\xa4 ja Juha Nevalaisen k\xc3\xa4sikirjoittaman ja tuottajan painostuksesta mukaan tulleen Valentin Chorellin dramatisoiman elokuvan tarkoitus oli olla paljon enemm\xc3\xa4n cin\xc3\xa9ma verit\xc3\xa9 -elokuva, mutta muun muassa budjetti rajoitti kuvaukset Hampurissa pelkiksi sataman yleiskuviksi. Osin englanninkielisen\xc3\xa4 elokuva oli tarkoitettu my\xc3\xb6s kansainv\xc3\xa4liseen levitykseen, miss\xc3\xa4 ei onnistuttu.\n_START_SECTION_\nArviot\n_START_PARAGRAPH_\nAikalaisarviossaan Jerker A. Eriksson (Nya Pressen) ei antanut ymm\xc3\xa4rt\xc3\xa4myst\xc3\xa4 Kassilan ty\xc3\xb6tavalle: "...h\xc3\xa4nen ohjausty\xc3\xb6ns\xc3\xa4 on joitakin reippaita jaksoja lukuun ottamatta rahvaanomaista ja perustuu tehokeinoihin, siit\xc3\xa4 puuttuu kurinalaisuus ja se on hidastempoista." N\xc3\xa4yttelij\xc3\xa4t ja erityisesti n\xc3\xa4yttelij\xc3\xb6iden valinta saavat kiitosta. Esimerkiksi Paula Talaskivi (Helsingin Sanomat) kirjoittaa: "Henkil\xc3\xb6valinta on kaikkein parhaita. Kassilalla n\xc3\xa4ytt\xc3\xa4\xc3\xa4kin olevan oikea silm\xc3\xa4 t\xc3\xa4h\xc3\xa4n niin kuin vain harvalla meik\xc3\xa4l\xc3\xa4isell\xc3\xa4." Samoin kuvaaja Kalle Peronkoski saa kiitosta esimerkiksi Modest Savtschenkolta (Ty\xc3\xb6kansan Sanomat)._NEWLINE_My\xc3\xb6hemmilt\xc3\xa4 kriitikolta elokuva on saanut kiitosta paitsi erinomaisen n\xc3\xa4yttelij\xc3\xa4nty\xc3\xb6n, my\xc3\xb6s kuvauksen oivaltavan visuaalisuuden osalta. Elokuvassa yhdistet\xc3\xa4\xc3\xa4n viranomaisten dokumenttiaineistoa englanninkieliseen melodraamaan. Er\xc3\xa4s kriitikko kehottaa vertaamaan sit\xc3\xa4 runsaat puoli vuosisataa nuorempaan elokuvaan R\xc3\xb6\xc3\xb6peri ja kysyy, kumpi puhuttelee todenmukaisemmin.'